Gegn s End vom 19. Joarhundat hod si de Wiesn imma mea zan Voiksfest entwicket, so wias heit in da gonzn Wejt bekonnt is. Es is zeitli valengat worn und zweng an Oidweibasumma moast in de scheenan und worman letztn Septembadog vorvalegt worn. Vo 1880 o hod de Stodvawoitung an Biavakauf gnehmigt und 1881 hod de easchte Hendlbrodarei afgmochd. Damit mea Bsuacha sitzn ham kena, san de Brauarein dazua iwaganga de Biabudn duach grosse Biahoin (Zejt) z easetzn. Gleizeiti san imma mea Schausteja und Karussellbesitza dazuakema.